Vier beroof Menlyn-juwelierswinkelMenlyn Park-winkelsentrum. Argieffoto. Vier rowers het Donderdag die Arthur Kaplan-juwelierswinkel in die Menlyn Park-winkelsentrum in die ooste van Pretoria beroof. Volgens ao. Marinda Swanepoel, ŉ polisiewoordvoerder, het die mans omstreeks 07:00 deur ŉ afleweringsarea toegang tot die sentrum bekom. “Die rowers was gewapen en het klapmusse aangehad. Hulle het diefwering gebreek om toegang tot die winkel te bekom waar hulle twee werkers oorval het terwyl hulle besig was om voorraad te tel,” het Swanepoel gesê. Die twee werkers se hande is met kabelbandjies vasgebind, waarna die rowers horlosies en ander juweliersware gesteel en gevlug het. Niemand is nog in verband met die voorval in hegtenis geneem nie. Die twee werkers is ongedeerd en niemand anders is in die voorval beseer nie, aangesien die sentrum nog nie oop was vir die publiek nie.